22.5.2023
EL
Επίσημη Εφημερίδα της Ευρωπαϊκής Ένωσης
L 134/101
ΠΑΡΑΡΤΗΜΑ 3 ΣΧΕΔΙΟ
ΜΟΝΟΜΕΡΟΥΣ ΔΗΛΩΣΗΣ ΤΟΥ ΗΝΩΜΕΝΟΥ ΒΑΣΙΛΕΙΟΥ ΣΤΗ ΜΙΚΤΗ ΕΠΙΤΡΟΠΗ ΠΟΥ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ ΓΙΑ ΤΗΝ ΑΠΟΧΩΡΗΣΗ ΤΟΥ ΗΝΩΜΕΝΟΥ ΒΑΣΙΛΕΙΟΥ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ ΑΠΟ ΤΗΝ ΕΥΡΩΠΑΪΚΗ ΕΝΩΣΗ ΚΑΙ ΤΗΝ ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ της ... /2023 σχετικά με την εποπτεία της αγοράς και την επιβολή της νομοθεσίας Το Ηνωμένο Βασίλειο υπενθυμίζει τη δέσμευσή του να διασφαλίσει ένα ισχυρό σύστημα εποπτείας της αγοράς και επιβολής της νομοθεσίας στο πλαίσιο των μοναδικών ρυθμίσεων που συμφωνήθηκαν με την Ευρωπαϊκή Ένωση, σύμφωνα με το πλαίσιο του Ουίνδσορ (9), για την προστασία του εμπορίου εντός της εσωτερικής αγοράς του Ηνωμένου Βασιλείου και της θέσης της Βόρειας Ιρλανδίας στο τελωνειακό έδαφος του Ηνωμένου Βασιλείου, διασφαλίζοντας παράλληλα την ακεραιότητα της εσωτερικής αγοράς και της τελωνειακής ένωσης της Ευρωπαϊκής Ένωσης.
Το Ηνωμένο Βασίλειο υπογραμμίζει την αναγκαιότητα αυστηρής επιβολής της νομοθεσίας ώστε να διασφαλιστεί ότι οι έμποροι δεν κάνουν κατάχρηση αυτών των νέων εσωτερικών εμπορικών ρυθμίσεων του Ηνωμένου Βασιλείου για να μεταφέρουν εμπορεύματα στην Ευρωπαϊκή Ένωση.
Εποπτεία της αγοράς Το Ηνωμένο Βασίλειο αναγνωρίζει τον σημαντικό ρόλο της εποπτείας της αγοράς, καθώς και το έργο των αρχών εποπτείας της αγοράς και άλλων αρμόδιων αρχών για την επίτευξη των στόχων αυτών.
Ως εκ τούτου, το Ηνωμένο Βασίλειο θα εξακολουθήσει να διασφαλίζει ότι οι εν λόγω αρχές υλοποιούν πρόγραμμα δραστηριοτήτων που προωθούν την ασφάλεια και τη συμμόρφωση, συμπεριλαμβανομένης της συνεργασίας με τις επιχειρήσεις ώστε να γνωρίζουν τις υποχρεώσεις τους, της αξιολόγησης των εγγράφων και του ελέγχου των προϊόντων στην αγορά, κατά περίπτωση.
Το Ηνωμένο Βασίλειο θα εξακολουθήσει: — να αναπτύσσει τις δυνατότητες και τις ικανότητες των αρχών εποπτείας της αγοράς και άλλων αρμόδιων αρχών· — να βελτιώνει τις μεθοδολογίες εκτίμησης κινδύνου για την ασφάλεια των προϊόντων· — να διασφαλίζει ότι οι αρμόδιες αρχές διαθέτουν τις αναγκαίες εξουσίες ώστε να αναλάβουν αποτελεσματικά τις δραστηριότητες παρακολούθησης στο πλαίσιο των διεθνών συνόρων μεταξύ του Ηνωμένου Βασιλείου και της Ευρωπαϊκής Ένωσης· — να υποστηρίζει τις δραστηριότητες βάσει κινδύνου και βάσει πληροφοριών των αρμόδιων αρχών, συμπεριλαμβανομένων των κατάλληλων ελέγχων, επιθεωρήσεων και επιτόπιων ελέγχων, για τον έλεγχο της συμμόρφωσης με τις εφαρμοστέες απαιτήσεις· — να χρησιμοποιεί αξιόπιστη συλλογή πληροφοριών και δεδομένων ώστε να διασφαλιστεί η ύπαρξη λεπτομερούς βάσης τεκμηρίωσης για τον εντοπισμό αναδυόμενων κινδύνων, συμπεριλαμβανομένων πιθανών διακινήσεων στην Ευρωπαϊκή Ένωση· — να χρησιμοποιεί ακριβείς και λεπτομερείς πληροφορίες για την τεκμηρίωση των αποφάσεων πολιτικής και επιβολής· και — να κοινοποιεί και να λαμβάνει πληροφορίες, μέσω των σχετικών συστημάτων ΤΠ, σχετικά με τις δραστηριότητες των αρχών εποπτείας της αγοράς και άλλων αρμόδιων αρχών που αφορούν τη συμμόρφωση.
Το Ηνωμένο Βασίλειο θα εξακολουθήσει επίσης να στηρίζει τη συνεργασία με τις αρχές εποπτείας της αγοράς σε άλλες αγορές, μέσω του Ενιαίου Γραφείου Σύνδεσης για την εποπτεία της αγοράς.
Επιβολή της νομοθεσίας Η αυστηρή επιβολή της νομοθεσίας δεν θα περιλαμβάνει νέες εξακριβώσεις ή ελέγχους στα σύνορα μεταξύ Βόρειας Ιρλανδίας και Ιρλανδίας, αλλά θα συνεπάγεται ενισχυμένη δραστηριότητα των αρμόδιων αρχών του Ηνωμένου Βασιλείου, σύμφωνα με τις διεθνείς βέλτιστες πρακτικές, και των αρχών της Ευρωπαϊκής Ένωσης και των κρατών μελών, κατά περίπτωση, με σκοπό την προστασία της εσωτερικής αγοράς του Ηνωμένου Βασιλείου και της εσωτερικής αγοράς και της τελωνειακής ένωσης της Ευρωπαϊκής Ένωσης, και τη σθεναρή αντιμετώπιση της παράνομης δραστηριότητας και του λαθρεμπορίου, μεταξύ άλλων από οργανωμένες εγκληματικές ομάδες.
(9) Βλ.
κοινή δήλωση αριθ.
XX/2023.